Agterstand in Jhb-hof ‘onvermydelik’ weens beurtkragDie hooggeregshof in Johannesburg. (Foto: Christel Cornelissen) ŉ Verdere agterstand op die hofrol van die hooggeregshof in Johannesburg is skynbaar onvermydelik met dié dat die hof nou ook in die donkerte sit wanneer beurtkrag toeslaan. Die tussen ses en tien uur lange beurtkragsessies wat alle Suid-Afrikaners daagliks moet verduur, word by die betrokke hof vererger met die afwesigheid van ŉ enkele kragopwekker wat doeltreffend funksioneer. Die benarde situasie het al so erg geword dat regter Roland Sutherland Vrydag gelas het dat alle verhore by die hof aanlyn voortgesit moet word. Die DA voer aan dat hierdie opdrag, hoewel nodig, spruit uit die kantoor van die hoofregter en die departement van openbare werke en infrastruktuur se versuim om die hof van ŉ betroubare kragopwekker te voorsien “wat in staat is om die volgehoue tydperke van beurtkrag te dek”. “Hierdie versuim sal verdere agterstande op die hofrol tot gevolg hê en daartoe lei dat ŉ uiters onvoldoende diens aan die publiek gelewer word,” sê adv. Glynnis Breytenbach, DA-skaduminister van justisie. “Dit plaas verder ŉ selfs groter druk op ŉ diens wat reeds oorlaai en onderbeman is.” Die Gautengse afdeling van die hooggeregshof is die besigste in Suid-Afrika en hanteer na raming 40% van die land se kriminele sake. “Enige vermindering in kapasiteit by die Gautengse hooggeregshof in Johannesburg plaas die doeltreffende funksionering van die hele regstelsel in gevaar.” Volgens Breytenbach is daar wel twee kragopwekkers by die betrokke hof, maar dat albei niks werd is nie. Terwyl die een oorverhit wanneer dit langer as twee uur in werking is, is die tweede kragopwekker inherent foutief. Terwyl hierdie kragopwekkers nie die mas kan opkom om die regstelsel aan die gang te hou nie, meen die DA dat die departement van openbare werke egter geen fout daarmee vind om ministers se private wonings beurtkrag te spaar nie. “Die departement het in 2021 R1,3 miljoen bestee aan die installering van kragopwekkers by ministers se huise, met nagenoeg R1,4 miljoen wat in 2022 bestee is om die kragopwekkers te laat loop,” sê sy. “Dit is onverskoonbaar dat ministers beskerming teen beurtkrag geniet – boonop op belastingbetalers se koste – terwyl die hooggeregshof in Johannesburg letterlik in die donkerte gelaat word weens onbetroubare en swak onderhoude kragopwekkers.” Die DA het ŉ beroep op die departement van openbare werke gedoen om alle howe in Suid-Afrika van funksionerende kragopwekkers te verskaf.